《斋中读书》
明代·黎崇宣

兀坐若无侣，终日寡所欣。斗室隐鸟皮，名香时一焚。

惟有往古籍，可用畅我神。开卷恣冥览，晤彼旷代人。

下究百家言，上溯典与坟。心目恍有会，妙理忽来臻。

意得象亦忘，糟粕焉用陈。嗟哉章句徒，无乃笑斲轮。

作者简介：（?—1644）明广东番禺人，字孺旬。工诗文，善骑射，能书，事母有孝行。崇祯四年进士。授广德知州，以抗直弃官归。闻明亡，哀痛而卒。有《贻情集》。